ትብል። እንተኾነ፡ ተስፋ ከም ዘይብላ'ያ እትዛረብ። ሃገራ ዙምባብዌ፡ እዚ ክታበት መዓስ ከም እትረኽቦ ንጹር ኣይኮነን። "ሕጂ ክታበት ኣብ ዘመነ-ህይወተይ ይመጽእ ይኸውን ብዝብል ተስፋ ከፍ ኢልና እንጽበዮ ነገር'ዩ። ኮቪድ ሒዙኒ ክመውት'ዶ ይኸውን ብዝብል ስግኣት ተወጢረ'የ ዝነብር" ኢላ። እዚ ዝተጋነነ ክመስለኩም ይኽእል፤ ግንከ ንሳ ብተመሳሳሊ ነገር ሰባት ክሞቱ ርእያ'ያ። ወይዘሮ ቺንጋንዱ፡ ኣብ ማእከል ምቁጽጻር ሕማም ኤችኣይቪ እትሰርሕ ነባሪት ከተማ ሃራሬ'ያ። ኣብዛ ከተማ፡ ሰባት መዓልታዊ ብምኽንያት ኤችኣይቪ እናሞቱ ርእያ። ዋላ'ውን ነዚ ሕማም ዝከላኸል መድሃኒት እንተሎ፡ እቶም ዓቕሚ ዘለዎም እንዘይኮይኑ ብዙሓት ስኡናት ሞይቶም እዮም። ኣብዚ ሕጂ እዋን ኣባል ጥምረት ክታበት ሰባት ዝብል ጎስጓስ ኮይና፡ ከም ኣመሪካ፣ ብሪጣንያ፣ ሕብረት ኤውሮጳን ካናዳን ዝበላ ሃብታማት ሃገራት መድሃኒት ከይዓቑራ ትጉስጉስ። ሰብ ሞያ ዩኒቨርሲቲ ዱክ ከም ዝሓበርዎ፡ ብመሰረት ኣብ ሞንጎ ኩባኒያታት ክታበትን መንግስታትን ዘሎ ስምምዕ፡ ሃብታማት ሃገራት ድሮ ንህዝበን ዘድልየን ጠለብ ክታበት ኣማሊአን እየን። ንኣብነት ካናዳ፡ ንመላእ ህዝባ ሓሙሽተ ግዜ ክትኸትብ ዘኽእላ እኹል ክታበት ምርካብ ኣብ ዘኽእላ ደረጃ ትርከብ። እዘን ሃገራት፡ እዞም ክታበታት ሙሉእ ንሙሉእ ውሑሳትን ውጽኢታውያንን ምዃኖም ከይተረጋገጸ እንከሎ'የን ነቲ ክሳብ ሕጂ ዝተክበ ክታበት ብብዝሒ ዝወስዳ ዘለዋ። ወይዘሮ ቺንጋንዱን ካልኦት ጎስጎስቲ ክታበትን፡ እዚ መስርሕ ንህዝቦም ፍትሓዊ ከም ዘይኮነ ይኣምኑ። ትርፊ ክታበት ዝሕዛ ዘለዋ ሃገራት ነተን ዘይብለን ከካፍላ ኣለወን ከኣ ይብሉ። ክሳብ ሕጂ፡ 189 ሃገራት ብትካል ጥዕና ዓለምን ዓለማዊ ጉጅለታት ጎስጓስ ክታበትን ዝድገፍ ተበግሶ 'ኮቫኤክስ' ፈሪመን ኣለዋ። ዕላማ እዚ ተበግሶ፡ ሃገራት ብሓባር ብምዃን ምስ ኩባኒያታት መድሃኒት ድርድር ንክገብራ ዓቕሚ ምፍጣር እዩ። ካብዚአን እተን 92 ሃገራት ትሑትን ማእከላይን እቶት ዘለወን ኮይነን፡ ንክታበት ዝኸውን ወጻኢታተን ብሓገዝ ወሃብቲ ትካላት ወይ ሃገራት ዝኽፈለለን እየን። ነዚ ብሪጣንያ ፍርቂ ቢልዮን ዶላር ኣወፊያ ኣላ። ኣመሪካን ሩሲያን ካብተን ዘየወፍያ ውሑዳት ሃገራት ይጥቀሳ። ክሳብ ሕጂ፡ ኮቫኤክሰ ሰለስተ ክታበታት ኮቪድ-19 ንምርካብ ዘኽእል ስምምዕ ገይሩ ኣሎ። እንተኾነ፡ እዚ ስምምዕ ን20 ሚእታዊት ብዝሒ ህዝቢ ሓንቲ ሃገራት ጥራሕ ዝኸውን ክታበት ምርካብ ዘኽእል እዩ። ሜክሲኮ ሓንቲ ካብተን ነዚ ተበግሶ ዝድግፋ ኮይና፡ በዚ መገዲ ክታበት ካብ ሞንጎ ዝረኽባ'ውን እያ። ግንከ ነዛ ሃገር ዝኸውን ክታበት ኣብ ምርካብ ድርድር እትገብር ዘላ ማርታ ዴልጋዶ 20 ሚእታዊት ክታበት ነቲ ኣብ ሃገራ ዝውስኽ ዘሎ መልከፍቲ ኮሮናቫይረስ ኣብ ምቁጽጻር ዝህልዎ ተራ እኹል ከም ዘይኮነ ትርዳእ። ብኻልእ መገዲ ተወሳኺ ክታበት ንምርካብ ጻዕሪ ትገብር ዘላ ኮይና፡ ክታበት ኣብ ምውሓስ ዘጋጥም ምድንጓያት፡ ኣብ መንጎ ሞትን ህይወትን ዓቢ ተራ ኣለዎ። ቻይና ብዛዕባ ዘማዕበለቶ ክታበት ኮሮናቫይረስ እንታይ ንፈልጥ?
